寄題周敦美琨瑶洞
作者：梅堯臣
朝代：宋

paragraphs: 仙人采玉驅雄龍，列山剖璞青腔空。
因邃爲堂曲爲室，石乳溜壁光玲瓏。
僊歸龍去草樹長，蔽翳不復人蹤通。
指疆買墅下峯下，洗斸務欲險怪窮。
蛇鱗鹿跡尚莫到，安問樵老諸牛童。
古今未得君獨得，萬景付與由天公。
何當歸來斂頭角，任從寶氣生白虹。
陰溪淺水菖蒲綠，下有蝦蟆雙眼紅。
及時佐酒斫兩股，勿使更入明月中。